**Egészségügy**

* 1. ***„Az egészségügyi alapellátás körébe tartozó háziorvosi, fogorvosi és védőnői feladatokat tervezik-e átvenni az önkormányzatoktól? És ha igen, mikortól?”***
  2. ***„Az előadáson hallott 16-22 óráig házi orvosokkal biztosított ügyeleti ellátás feltételeit (eszközpark, személyzetet pl. gépkocsivezetőt, asszisztenst) ki fogja működtetni? A továbbiakban lesz-e az önkormányzatoknak feladata?”***

A konferencián Államtitkár Úr előadásában az egészségügyi ellátórendszer átalakítását érintő terveket mutatta be, amelyet követően egy aktív jogalkotási folyamat indult széleskörű társadalmi egyeztetéssel, tájékoztatókkal egybekötve.

Az alapellátást érintően a szabályozók, vagyis a jogszabályi módosítások 2022. december 30-án megjelentek a Magyar Közlönyben.

Az alapellátást érintően az állam általi feladatellátás része lett

- az alapellátási körzetek kialakítása,

- a háziorvosi ügyeleti rendszer működtetése – Budapest és az alapellátó fogorvosok kivételével, amellyel kapcsolatban az önkormányzatnak azon minimális feladata van, hogy a háziorvossal kötött feladata-ellátási szerződésben szükséges feltüntetni, hogy a háziorvos köteles az OMSZ szervezésében és a városi kórház által készített beosztás szerint az ügyeleti feladatokat ellátni, illetve

- a védőnők munkabérének finanszírozása 2023. július 1-től, ami a városi kórház alá sorolással (munkáltatói jogok), így az Eszjtv. hatálya alá tartozással valósul meg.

1. ***„A tervek szerint az egészségügyi intézmények használatban lévő önkormányzati vagyonnak (pl.: ingatlan, gép, berendezés) mi lenne a sorsa a változást követően? Az egészségügyi dolgozók (pl.:asszisztensek, karbantartók) bére hogyan alakulna a változást követően?”***

A Kormány döntése szerint jelenleg folyamatban van a települési önkormányzatok egyes járóbeteg-szakellátó intézményeinek felmérése. A felmérés célja a hatékonyabb betegellátás vizsgálata. A felmérés jelenleg is zajlik. A felmérés eredménye alapján tesz majd javaslatot a Belügyminisztérium a Kormány részére egyes járóbeteg-szakellátó intézmények esetleges állami átvételére vagy arra vonatkozóan, hogy maradjanak önkormányzati kézben. A felmérésnek a része lesz az ellátáshoz szükséges ingó és ingatlan eszközök biztosítására vonatkozó javaslat is. A felmérés célja a betegutak egységesítése, a hatékonyabb betegellátás biztosítása. A Kormány a felmérés eredményének megismerését követően fog döntést hozni arról, hogy átveszi-e a járóbeteg-szakellátó intézményeket vagy nem. A betegellátás folyamatosan biztosított jelenleg is, továbbá a felmérés alatt és azt követően is folyamatosan biztosított lesz.

Az egészségügyi szakdolgozók vonatkozásában a 256/2013 (VII.5) Korm. rendelet 7.számú mellékletében meghatározott alapilletmény kerül megállapításra, a nem egészségügyi képesítéssel, de egészségügyben dolgozó kollegák ( pl: műszaki állomány) bérét, az egészségügyi szolgálati jogviszonyról szóló 2020. évi C tv 8.§ (7). bekezdése szerint, a felek szabad megállapodása határozza meg.

A személyes közreműködői szerződéseket 2023. december 31-ig van lehetőség megkötni.

**Költségvetés**

1. ***„Úgy érzékeltem, a fejlesztési hitelek felvételének szabályai NEM változtak. A Kormány viszont leállított több meg nem kezdett beruházást. Ennek tükrében, ha egy önkormányzat hitelfelvételi szándékot szeretne engedélyeztetni a 2023-as költségvetésben: mire számíthat? A gazdasági helyzet miatt nagyobb az esélye az elutasításnak?”***

A fejlesztési célú önkormányzati hitelvétel szabályai alapvetően valóban nem változtak. Ugyanakkor új elem a szabályozásban, hogy az emelkedő energiaárakra tekintettel a veszélyhelyzet idején az önkormányzatok és gazdasági társaságaik energiahatékonyság javítását szolgáló fejlesztésekhez történő adósságot keletkeztető ügyleteinek eltérő szabályairól szóló 442/2022. (XI. 7.) Korm. rendelet alapján az energiahatékonyság javítását szolgáló fejlesztésekhez kapcsolódó kérelmek esetében nincs szükség előzetes adatszolgáltatásra. E kérelmeket – az önkormányzat költségvetési rendeletének, határozatának elfogadását követően – már az év legelején benyújthatják, támogatásukról a Kormány akár már az előzetes adatszolgáltatási határidőt megelőzően is döntést hozhat.

1. ***„A jegyző feladatai közé sorolták a több generációs családi házak részére kiadható hatósági bizonyítványok kiadását. Ez határidős és plusz feladatot jelentett. Több hivatali kolléga túlórában végezte a feladatot, több ezer hatósági bizonyítványt kellett kiadni helyszíni szemle után. Ennek a feladatnak a finanszírozása melyen formában történik? Kap-e az önkormányzat plusz fedezetet?”***

A 2023. évi központi költségvetésben nem szerepel erre a célra külön, célzott forrás.

**Számvitel**

1. ***„Önkormányzatunk szabad pénzeszközeinek felhasználása során csak az önkormányzatoknak dedikált államkötvény használható vagy egyéb nem lakossági kincstárjegyek, államkötvények is?”***

Az államháztartásról szóló 2011. évi CXCV. törvény (a továbbiakban: Áht.) 51. § (5) bekezdése, állampapírt említ, ahol az önkormányzat – mint fejlesztési, beruházási céllal nyújtott költségvetési támogatásból származó, az – átmenetileg szabad pénzeszközét bizonyos feltételekkel hasznosíthatja.

Az állampapír törvényi definícióját a befektetési vállalkozásokról és az árutőzsdei szolgáltatókról, valamint az általuk végezhető tevékenységek szabályairól szóló 2007. évi CXXXVIII. törvény 4. § (2) bekezdésének 2a. pontja rögzíti, miszerint az állampapír az állampapír-kibocsátó által kibocsátott, hitelviszonyt megtestesítő értékpapír. Ugyanakkor az Áht. nem tesz olyan kitételt, ami szűkítené ezen állampapírok vásárlását pl. a kifejezetten csak önkormányzatoknak dedikált értékpapírokra. Így az önkormányzat bármely állampapír vásárlásával hasznosíthatja ezen (átmenetileg szabad) pénzeszközeit, természetesen csak abban az esetben, ha az nem veszélyezteti a támogatási cél megvalósítását, határidőben történő befejezését, vagyis a költségvetési támogatás célját, továbbá az így elért hozam, kamatbevétel kizárólag a támogatott tevékenységgel kapcsolatos kiadásokra használható fel.

1. ***„Energia szerződéskötés: 2023. január 1-jétől Hivatalunknak és intézményeinek 202. december 31-ig van szerződése (MVM). Kinek és hogyan kell jeleznem, ha 2023. január 1-jétől a villamosenergia-ellátást a Kormányrendelet alapján létrejövő szolgáltatási szerződés keretében szeretném igénybe venni?”***

A veszélyhelyzeti átmeneti villamosenergia-ellátás biztosításáról és egyetemes szolgáltatási árszabások meghatározásával kapcsolatos szabályokról szóló 520/2022. (XII. 13.) Korm. rendelet (a továbbiakban: rendelet) nem a Pénzügyminisztérium gondozásában lévő jogszabály, így autentikus jogértelmezést nem tudunk adni. A rendeletben és a kérdésében megadott információk alapján az Önkormányzatuk és annak költségvetési szervei rendelkeznek 2023. január 1. és 2023. december 31. között megkötött szolgáltatási szerződéssel, ami rendelet 2. §-a kizárja a rendelet alkalmazását. E tekintetben javasoljuk az Energiaügyi Minisztérium megkeresését.

1. ***„Önkormányzati tulajdonú Zrt. üzemelteti az önkormányzati épületeket, sportlétesítményeket. A közüzemi díjakat tovább számlázzak az önkormányzat részére, így az közvetített szolgáltatásként jelenik meg. Helyes-e így az eljárás? A KGR-ben nem a teljes önkormányzati közüzemi díjakat látja a Kincstár?”***

A közvetített szolgáltatás fogalmát a számvitelről szóló 2000. évi C. törvény 3. § (4) bekezdés 1. pontja határozza meg, mely szerint közvetített szolgáltatás a gazdálkodó által saját nevében vásárolt és a harmadik személlyel (a megrendelővel) kötött szerződés alapján, a szerződésben rögzített módon részben vagy egészben, de változatlan formában továbbértékesített (továbbszámlázott) szolgáltatás; közvetített szolgáltatásnál a gazdálkodó vevője és nyújtója is a szolgáltatásnak, a gazdálkodó a vásárolt szolgáltatást részben vagy egészben közvetíti úgy, hogy a megrendelővel kötött szerződésből a közvetítés lehetősége, a számlából a közvetítés ténye, vagyis az, hogy a gazdálkodó nemcsak a saját, hanem az általa vásárolt szolgáltatást is értékesíti változatlan formában, de nem feltétlenül változatlan áron, egyértelműen megállapítható. A közvetített szolgáltatás fogalmát az államháztartás számviteléről szóló 4/2013. (I. 11.) Korm. rendelet (továbbiakban: Áhsz.) 1. § (2) bekezdése alapján az államháztartásban is alkalmazni kell. Tekintettel arra, hogy a szolgáltatás továbbértékesítése az önkormányzat tulajdonában álló zártkörű részvénytársaságnál történik meg, ezért közvetített szolgáltatásként a gazdasági társaság könyveiben szükséges szerepeltetni. Az önkormányzat, mint ezen szolgáltatások végfelhasználója esetében az Áhsz. 15. melléklete alapján a K331. Közüzemi díjak rovatokhoz kapcsolódóan, annak valamely alábontásán szükséges szerepeltetni a közüzemi díjakat, így a Kincstár által működtetett elektronikus adatszolgáltató rendszerben is megfelelően fog szerepelni.

**Adóügy**

1. ***„Adókivetésnél a megállapodás figyelembe vételével kapcsolatban az alábbi kérdésem lenne: ½ tulajdonos átvállalja a másik ½ tulajdonos építményadó megfizetését. Adós helyi lakos, így az ő ½ tulajdoni hányadára vonatkozóan egyértelműen járnak a helyi kedvezmények. Mi a helyzet olyankor, ha a másik tulajdonos nem helyi lakos (tartózkodási hellyel sem rendelkezik) vagy az életkorából fakadóan még nem lenne jogosult az adott adókedvezményre? A fent említett megállapodásnál azt kell figyelembe venni, hogy mik vonatkoznak a bejegyzett tulajdoni hányaddal rendelkezőkre (megfelelnek-e a kedvezmények igénybevételéhez szükséges feltételeknek) vagy 1/1 tulajdonosnak kell tekinteni innentől kezdve az adót átvállaló személyt, függetlenül attól, hogy a Földhivatalnál milyen tulajdoni hányadok kerültek bejegyzésre az adott ingatlannal kapcsolatban?”***

A Pénzügyminisztérium kollégái a konferencián megtartott adó fórum keretében válaszolták meg a kérdést.

1. ***„Amennyiben az adózó nem küldi be bevallását/adatbejelentését és ennek fényében az Art. 221. §-a alapján felhívást küld neki az adóhatóság, úgy az adózó által ezen felhívásra hiányosan/hibásan/nem megfelelő módon beküldött bevallás/adatbejelentés esetén az Art. 221. §-a szerinti szabályok „újraindulnak”, vagyis erre tekintettel az adózó ismételten felhívó végzést kell, hogy kapjon a hibás/hiányos stb. teljesítés miatt, vagy folytatódik a kör, és emiatt már a bírságoló határozatot kell a részére megküldeni?”***

A Pénzügyminisztérium kollégájának a konferencián elhangzott szóbeli válasza alapján ilyen esetben lehetőség van bírság kiszabására

1. ***„Megállapítható-e adóhiány abban az esetben, ha az adózónak pl. építményadóban bevallása van az adott építményre, de adatbejelentése nincs (vagyis 2018. január 1. előtt tett bevallást az építményről)?”***

Az, hogy egy nyomtatvány elnevezése, vagy formája változik nem befolyásolja az adókötelezettséget. Egy új űrlap bevezetésével nem veszti hatályát a korábbi döntés. A kivetés a korábbi döntés alapján minden évben megtörténik, így adóhiány sem keletkezik.

1. ***„Iparűzési adó tekintetében telephelynek minősül-e a fióktelep?”***

A Pénzügyminisztérium kollégájának a konferencián elhangzott szóbeli válasza alapján a fióktelep székhelynek minősül.

1. ***„Idegen adóknál, nevezetesen a szabálysértési bírságnál mennyi a végrehajtás esetében az elévülés ideje?"***

A Pénzügyminisztérium kollégái a konferencián megtartott adó fórum keretében válaszolták meg a kérdést.

1. ***„Amennyiben helyi rendelet biztosít mentességet az egyes adónemekben bizonyos személyi kört tekintve és ennek keretében az érintetteket nemcsak az adófizetési, hanem az adatbejelentési/bevallási kötelezettsége alól is mentesíti, akkor ez ennek ellenére beadott adatbejelentések kapcsán szükséges-e, hogy döntést hozzon az adóhatóság (megállapítsa-e a mentességet úgy, hogy az érintett úgy adta be adatbejentését, hogy nem terhelte adatbejelentési kötelezettség)?”***

A Pénzügyminisztérium kollégái a konferencián megtartott adó fórum keretében válaszolták meg a kérdést.

1. ***„Települési adó bevezetése esetén az adóhatóság az adatbejelentés/bevallás benyújtásához szükséges formanyomtatványt hol és milyen módon kell, hogy közzétegye, illetve milyen módon köteles biztosítani/biztosíthatja annak elektronikus kitöltését (milyen fórumon, milyen csatornán, milyen módon)?”***

Települési adó formanyomtatvány jelenleg is elérhető az ASP rendszer Űrlapmenedzsment szakrendszerében. Az űrlapot az adózók az E-önkormányzat portálon érik el. Amennyiben az űrlappal kapcsolatban további fejlesztési igénye van, azt kérjük az ASP Hiba- és igénybejelentő (SM) rendszerben rögzítse.

1. ***„Az adóhatóság által foganatosítandó végrehajtási eljárásokról szóló 2017. évi CLII. törvény 19. § (3) bekezdése alapján ha az adós ellen felszámolási eljárás indul a tartozás végrehajtásához való jog elévülése a felszámolás kezdő időpontjával megszakad és az elévülés a felszámolási eljárás befejezésétől hozott döntés jogerőre emelkedését követő napon újból megkezdődik. Az elévülés 4 éves időpontját a jogerős döntéstől újra kell számolni vagy csak az elévülésből fennmaradó részt kell figyelembe venni tartozás esetén?”***

A Pénzügyminisztérium kollégái a konferencián megtartott adó fórum keretében válaszolták meg a kérdést.

1. ***„KATA-s egyéni vállalkozó esetén, ha az egyéni vállalkozási tevékenységét szünetelteti, az Art. 52. § (1) bekezdés e) pontja alapján záró bevallást ad. Szüneteltetés után bejelentkeznie újra nem kell, de ha KATA-sként kívánja folytatni HIPA vonatkozásában nyilatkoznia kell. Miért kell nyilatkoznia, ha nem szűnt meg a vállalkozási tevékenység, csak szünetelt és a NAV-nál továbbra is KATA alanyként szerepel?”***

2022.12.31-ig az adózónak ha az egyéni vállalkozói tevékenységét szünetelteti, akkor a szüneteltetés végén ismételten be kell jelentkeznie, és ha KATA-sként folyatja a tevékenységét, akkor ezt is jeleznie kell. Ha csak a KATA fizetési kötelezettsége szünetel akkor nem kell Záró bevallást beadnia, és nem kell Bejelentkezés, változás bejelentést sem beadnia.

1. ***„Adózó 2022.01.01 – 2022.08.31-ig az állami adóhatóságoknál KATA adóalany volt, ugyanakkor az önkormányzati adóhatóságnál nem választotta a Htv. 39/B. § (3) bekezdés szerinti egyszerűsített, tételes adóalap megállapítást. 2022.09.01-től átalányadózó lett. Hogyan kell 2022. évről iparűzési adóbevallást benyújtania? Két önálló üzleti évről vagy a teljes adóévről?”***

A Pénzügyminisztérium kollégái a konferencián megtartott adó fórum keretében válaszolták meg a kérdést.

1. ***„Az ASP miért nem tudja letörölni a pótlékot, ha visszamenőlegesen több évre törlésre kerül az építményadó? Mikor fogja tudni kezelni? (Számfejtés több év adatából az alapja.)”***

Ha több évre visszamenőlegesen kerül törlésre egy előírás, akkor a pótlék törlésekor nem csak a konkrét tétel fizetési határidejét kell figyelembe venni, hanem a nettó pótlék számítás  (Art. 208. §) szabályai alapján az adózó minden könyvelési és pénzforgalmi tételével számolni kell az eredeti tételek esedékességének dátumáig visszamenőleg. Eddig csak egy év tételeire tudtunk számfejtést futtatni, és pótlékot számítani. A több évre történő számfejtés funkció fejlesztése teszi majd lehetővé egy ilyen típusú visszamenőleges pótlék törlés kialakítását.

1. ***„Az adózó naptári évről, naptári évtől eltérő üzleti évet választott, ezért beadta a naptári évtől eltérő üzleti évet választó adózó áttérésének évéről készült évközi bevallást, ami 2021.01.01 – 2021.06.30-ig tart. A program erre az időszakra beszámította a 2021.03.15-én és a 2021.09.15. esedékes előleget, és elszámolta adókülönbözetként. Majd amikor feldolgozásra került az első teljes naptári évtől eltérő üzleti évre vonatkozó bevallása az adózónak 2021.07.01 – 2022.06.30-ig tartó időszakról, akkor ismét be akarta számítani a 2021.09.15-én esedékes előleget.”***

Kérjük, hogy erről hibajegy kerüljön feladásra az ASP Hiba- és igénybejelentő (SM) rendszerben további kivizsgálás érdekében.

1. ***"Szia! Hogy ezzel kapcsolatban pedig a szakértői szobában jelezni kellene a fejlesztési igényt arra vonatkozóan, hogy a végrehajtási eljárást megszüntető végzés elkészítésekor, a végrehajtási cselekmény nyilvántartásakor a 42-es kóddal (végrehajtás megszüntetése a 2. Intézkedés pontban) az ügyintéző a befolyt összegnél (10. pont) adónemenként fel tudja rögzíteni (vagyis több sor kellene) a befolyt összeget (jelenleg csak egy rubrika van), mert általában egyszerre több adónemre megy be az inkasszó és nagy segítség lenne az irat elkészítésekor, ha több összeget be tudna emelni a rendszer a végzésbe és ott már nem kellene beírogatnia az ügyintézőnek.”***

Kérjük, hogy a pontos fejlesztési igényt jelezzék az ASP Hiba- és igénybejelentő (SM) rendszeren keresztül.

1. ***„A jelen esetben 2017. évi előírások, amelyek esetében végrehajtási eljárás már nem volt indítható (tekintve, hogy a 4 év eltelt) évváltáskor „összevezetődnek” a későbbi előírásokra hatósági átutalási megbízás benyújtásával befolyt összegekkel, amelynek következtében a már behajtott mondjuk 2020. évi előírás ott marad 2023-ra nyitottként a számlán, míg a 2017. évi tartozás (ami már nem volt behajtható, mivel a végrehajtáshoz való jog elévült) eltűnik. Erre van valamilyen megoldás?”***

Az elévült tételek rendezése funkció jelenleg is elérhető a programban. Amennyiben az elévült tétel rendezése nem történt meg, úgy a befizetések az esedékesség sorrendjében a legkorábbi tételekre kerültek elszámolásra. Ezt követően az előírások már csak kézi könyvelési tétellel törölhetők.

1. ***„Adóalanymentes ingatlannal szerepel az adónyilvántartásban. Az építési szabályzat változása miatt adóztatás alá vonható az ingatlan. (Kész 2018-tól hatályos) Mikortól adóztatható? 2019.01.01., 2022.01.01. vagy 2023.01.01."***

A Pénzügyminisztérium kollégái a konferencián megtartott adó fórum válaszolták meg a kérdést.

1. ***„Mikortól törölhető a telekadó akkor, ha az adózó 100 m2 lakóházat épít az 1000 m2 telkére és a település rendelete szerint mentes a telekadó fizetési kötelezettség alól a lakóházzal beépített telek.***

***a. használatbavétel félévének utolsó napjától, vagy***

***b. a beépítés évének az utolsó napjától?”***

A Pénzügyminisztérium kollégái a konferencián megtartott adó fórum válaszolták meg a kérdést.

1. ***„Közszolgáltató adatszolgáltatása alapján kibocsátó talajtermelési díj alanya, mert nincs rákötve csatornára. Adóhatóság felszólítására nem reagál, adóhatóság beszerzi a fogyasztási adatokat, majd mulasztási bírságot szab ki. A kibocsátó közben már a csatornázási műveknél legalizálja a feketén rákötött csatornáját és igazolja az adóhatóság felé, hogy rendelkezik csatorna rákötéssel. Mi a teendő a mulasztási bírsággal?”***

A Pénzügyminisztérium kollégái a konferencián megtartott adó fórum válaszolták meg a kérdést.

1. ***„Az adó és értékbizonyítvány kapcsán felmerültek:***

***A 8 napos ügyintézési megszakítják-e az eljárási cselekmények (adatkérés, helyszíni szemle)?***

***Egyre több megkeresés érkezik a bíróságoktól, hogy a PP.22§ (3) szerint adó –és bizonyítvánnyal döntsék el, állapítsák meg a pertárgy értékét.***

***Visszautasítható-e a megkeresés?***

***- Osztatlan közös tulajdon esetén egymástól elkülönülő használati viszonyoknál, az ingatlan teljes értéke, illetve a tulajdoni hányadokhoz tartozó tényleges ingatlan részeinek értéke nincs arányban az adott tulajdoni hányadokkal.***

***A forgalmi érték meghatározásánál lehet-e csak a tényleges érintett ingatlan(részt) értékelni, vagy az ingatlan teljes értékét kell „visszaosztani” tulajdoni hányad szerint?***

***- Mikor, milyen fórumon, illetve meddig lehet az adó- és értékbizonyítványban foglaltakat vitatni?***

***- Várható-e az adó és értékbizonyítványra vonatkozó szabályozások változása, újragondolása?”***

A Pénzügyminisztérium kollégái a konferencián megtartott adó fórum válaszolták meg a kérdést.

**EHVB**

1. ***„Az EHVB esetén ha az orvos által rögzített adatokban javítás szükséges, azt csak a rögzítő orvos tudja javítani, viszont a hagyaték és anyakönyvezés során az ügyintéző csak egy orvos nevét és munkahelyét látja, még az orvosi pecsétszámát sem látja, ezek alapján az orvost körülményes és hosszadalmas folyamat árán lehet csak megtalálni, elérni, szükséges lenne az EHVB-be az orvos vagy legalább a kórházi osztály elérhetőségét is rögzíteni, akár olyan módon is, hogy csak az ügyintéző ismerhesse meg.”***

Az eHVB rendszerben automatikusan kitöltésre kerül a belépést követően a kitöltő adatai, azaz a halottvizsgálatot végző orvos neve és munkahelye is. A rendszerben azt is szükséges rögzíteni, hogy ki volt az elhunyt kezelőorvosa. Név és pontos munkahely megadását is kéri a rendszer. Ezen adatok az EESZT orvostörzsből érkeznek, naprakészek, pontosak; nem a kitöltő orvosnak kell manuálisan berögzíteni. Amennyiben az ASP rendszer ezt nem kapja meg, abban az esetben mindenképpen a Miniszterelnökség Anyakönyvi és Állampolgársági Ügyek Osztályával (Lénárdné dr. Szabó Zsuzsanna) szükséges egyeztetni. A "halottvizsgálatról és a halottakkal kapcsolatos eljárásról" szóló 351/2013. (X. 4.) Korm. rendelet szabályozza, hogy az eHVB az EAK részére ad át adatokat vagyis a "...4. mellékletében meghatározott adattartalmú halottvizsgálati bizonyítványt - az ismeretlen személyazonosságú elhunyt kivételével - a haláleset helye szerint illetékes anyakönyvvezetőnek elektronikus úton megküldeni..." Arról az eHVB rendszer üzemeltetőinek nincs információja, hogy az EAK rendszerből az ASP rendszer felé milyen adatok kerülnek átadásra. A melléklet alapján az eHVB rendszerből a következő információk átadásra kerülnek az EAK részére:

2.3. Elhunyt utolsó kezelőorvosának adatai (opcionális)

2.3.1. Orvos neve (opcionális)

2.3.2. Orvos beosztása, intézmény neve, intézmény címe (opcionális)

2.4. Elhunyt halottvizsgálatát végző orvos adatai

2.4.1. Orvos neve

2.4.2. Orvos beosztása, intézmény neve, intézmény címe

1. ***„EHVB általi anyakönyvezés esetén jelenik csak meg a hagyatéki szakrendszerben az ügyirat, papír alapú rögzítés esetén nincs kapcsolat az anyakönyvi szakrendszer és a hagyatéki szakrendszer között. Mindenképp szükséges lenne a papír alapú Halottvizsgálati Bizonyítvány kivezetésére és az orvosok kötelezése az EHVB alkalmazására.”***

Az Elektronikus Halottvizsgálati Bizonyítványt Kiállító Rendszer teljes funkcionalitással 2023. július 1. napjától kezdi meg működését az Országos Kórházi Főigazgatóság működtetésében.

Az egyes eljárások egyszerűsítéséről és elektronizálásáról szóló jogszabály szerint a teljes adattartalmú, papíralapú halottvizsgálati bizonyítványokat a jelenleg érvényes jogszabályok szerint 2021. február 1. napjától 2023. június 30. napjáig továbbra is papír alapon állítják ki az orvosok. A helyszíni halottvizsgálatot végző orvos feladata, hogy a halál tényének és idejének megállapítását követően, a lehető legrövidebb időn belül, de legkésőbb az azt követő első munkanapon, az anyakönyvezéshez szükséges adatokat rögzítse az eHVB rendszerben. Ennek célja az volt, hogy 2021-ben – az adatvédelmi szabályok szigorú megtartása mellett – az illetékes anyakönyvvezetők már saját elektronikus rendszerükön keresztül is elérhessék az elhunytak anyakönyvezésének megindításához szükséges adatokat.

A teljes körű funkcionalitással bíró eHVB rendszernek köszönhetően a halálozás anyakönyvezéséhez szükséges adatok elektronikus úton történő továbbításán túl biztosítható, hogy az eljárás hatósági szereplői is egységes, zárt rendszerben érjék el az adatokat az ügyintézés gyorsítása és hatékonyabbá tétele érdekében. Az eHVB rendszer az idei év második felétől teljes elektronizáltságot biztosít az egyes szereplők között, így az anyakönyvvezető, a Központi Statisztikai Hivatal, a fővárosi és megyei kormányhivatalok népegészségügyi feladatkörében eljáró járási (fővárosi, kerületi) hivatalai, valamint – a kórboncolás szükségessége esetén – a patológus szakorvos is már az egységes, zárt eHVB rendszerben fogják elérni az eHVB űrlapokat/adatokat.

**ASP Hagyaték-Irat szakrendszer**

1. ***„A hagyatéki szakrendszerből a hagyatéki leltár iratkezelőnek átadott zip állományban a leltárra nem kerül rá az ügyintéző elektronikus AVDH aláírása a dokumentumtárba található szakrendszeri leírások alapján végzett beállítások ellenére.”***

A nyomtatvány elkészítését követően az adott eljáráshoz tartozó nyomtatvány megjelenik a „*Nyomtatványok*” ablakban. Hagyatéki leltár elkészítése esetében a program által elkészített hagyatéki leltár mellé kell feltölteni a csatolmányokat, és ezután ezt a hagyatéki leltárat átadni az iratnak.

Abban az esetben, ha a szakrendszer által elkészített hagyatéki leltár dokumentumot a felhasználó utólag manuálisan módosítja, majd csatolmányként feltölti az intézkedéshez, abban az esetben a leltárra nem kerül rá az elektronikus aláírás.

Az Irat szakrendszer által is közöltek szerint az ügyintéző szerepel a Hagyaték szakrendszer által az Irat szakrendszernek átadott asice kiterjesztésű konténerben szereplő meghatalmazó.pdf dokumentumban.

A hagyatéki szakrendszer által átadott asice konténerhez, illetve az abban szereplő dokumentumokhoz nem szabad nyúlni, mert a beavatkozás során az elektronikus aláírás megsérül, illetve megsemmisül.

A bejelentőnek tehát nincs teendője. A hagyatéki leltár irat szakrendszernek történő megküldése során a vonatkozó dokumentumokat egy asice konténer foglalja egységbe és ez a konténer kerül elektronikus aláírásra. Ez az aláírás hitelesít valamennyi, az asice konténerben szereplő dokumentumot.

Nincs szükség további, ügyintéző által végzett elektronikus aláírásra, hitelesítésre.

**ASP Gazdálkodási szakrendszer**

1. ***„Mikor válik lehetővé a digitalizáció az önkormányzati pénzügyekben?***

***-számlázás: számla befogadása, teljesítés igazolás, utalványozás.***

***-leltározás: leltárívek elkészítése, aláírása. Papírmentesen?”***

A gazdálkodási szakrendszer használatának és bevezetésének legfőbb előnye, hogy az államháztartási számvitel szerinti könyv­vezetést egy szoftveren belül, más szakrendszerekkel integráltan biztosítja. Továbbá a szakrendszer és annak moduljainak  használata webes felületre/technológiára épül, amelyhez nincs szükség másra, csak egy internet kapcsolattal rendelkező számítógépre és egy támogatott böngészőre. Ezáltal egy korszerű informatikai megoldásokat ad az önkormányzatok kezébe, lehetővé téve, hogy e-közigazgatási szolgáltatásokat nyújtsanak a lakosság és a vállalkozások számára. Az ASP szolgáltatások köre nem csak a gazdálkodási szakrendszerre korlátozódik,  további rendszerek és szakrendszerek is elérhetők az önkormányzatok számára (pl: az ingatlan-vagyonkataszter szakrendszer, a helyi adórendszer, az iratkezelő szakrendszer, az önkormányzati portál és az ipari és kereskedelmi szakrendszer).

A KASZPER modul komplex pénzügyi és számviteli feladatok ellátásáért felel, ezért ebben a modulban kerültek elsőkörben megvalósításra az e-közigazgatáshoz kapcsolódó elektronikus és papírmentes folyamatok, továbbá a rendszerek és szakrendszerek integrált működése.

* Az ASP gazdálkodási szakrendszer KASZPER moduljában lehetőség van Áht. valamint az Ávr. szerint meghatározott **elektronikus aláírások** elvégzésére az alábbi munkafolyamatokban:
  + Kötelezettségvállalás/követelés elektronikus pénzügyi ellenjegyzése és kötelezettségvállaló általi aláírása;
  + Bejövő számla elektronikus teljesítés igazolása;
  + Utalványrendelet elektronikus érvényesítése és utalványozása;
* A gazdálkodási szakrendszerben az **ASP e-fizetés** útján befizetett összegek a bankszámlára érkezésüket követően automatikusan összevezethetők, továbbá a befizetés állapota és részletes információtartalma valós időben megtekinthető a felületen. **Az ASP e-fizetés** alkalmazásával az ügyfélnek lehetősége van elektronikusan lekérdezni és befizetni az önkormányzat által kivetett adókat, díjakat, illetékeket, valamint az önkormányzat által kiállított számlákat és fizetési kötelezettségeket, ezzel az állampolgárok ügyintézésre fordított ideje csökken.
* **A bejövő számlák adatainak NAV-tól történő átvétele** egy lehetőség arra, hogy a számla pénzügyi-számviteli nyilvántartásba történő rögzítése során a már ismert adatok automatikusan bekerüljenek a rögzítő felületre (ezzel a funkcióval a számlák átvétele már akkor megtörténhet, amikor az még meg sem érkezett hivatalosan (postán, elektronikusan, stb.) az intézményhez, hiszen az adatszolgáltatás jellemzően azonnal megtörténik a NAV felé a számlakibocsátó oldaláról). Továbbá, a bejövő számlák esetében van mód az E-számla jelölésére, feltöltésére és lekérdezésére a rendszerből.
* Kimenő számla esetén a jogszabályban előírt **elektronikus hitelesítést** az IRAT szakrendszer végzi, és a számla a központi dokumentumtárban kerül mentésre. A hitelesítést követően az elektronikus számla az ASP gazdálkodási rendszerből bármikor letölthető. Emellett a NAV online számlarendszerébe az érintett elektronikus számlák – a nem elektronikus számlákhoz hasonlóan – automatikusan beküldésre kerülnek.
* **KIRA-ÖNFRNET adatok feldolgozásának** célja a személyi juttatás/közteher/TB/CST, valamint az önkormányzati támogatások könyvelésének elősegítése és automatizálása (a menüpont kizárólag az ASP GAZD rendszerben elérhető). Ennek keretében az ASP GAZD rendszer személyi juttatás/közteher/TB/CST és állami támogatási adatokat emel be a (külső) KIRA és ÖNFRNET rendszerekből.
* A KATI modulban lehetőség van a vonalkódok alkalmazására, amelynek segítségével  gyorsan és nagy pontossággal gyűjthetők adatok. A vonalkód egyszerű és gyors módszert kínál az információ kódolására, mely elektronikus eszközökkel is könnyen olvasható. A leltárívek létrehozásakor vonalkód is alkalmazható rendezési és szűrési mezőként az eszközök kiválasztásakor. A vonalkódos leltározás lebonyolítására jelenleg két lehetőséget támogat a rendszer.

A KATI modul tekintetében számos fejlesztést tervezünk az elkövetkezendő időszakban, amely támogatja a papírmentes munkavégzést és tovább erősíti e-közigazgatás elvárásainak megfelelő munkafolyamatokat.